Хайнц Калау
Мъртвото дърво

Превод от немски: Венцеслав Константинов, —

chitanka.info

Живея сред тъга.

Птиците на упованието,

които досега гнездяха в черните ми клони,

се уплашиха и отлетяха.

Прекалено дълго

чакаха зеленината.

Все още стоя тук

и чувствам как ледът се стапя,

но корените ми

сега са мъртви

и не могат повече

да пият този дъжд.

Все още се надявам:

Може би по-късно

той ще ме разбуди,

подир всички тежки студове.

Но щом тревата

и първият листак покарат

и другите дървета се обкичат с цвят,

моята чернота ще сложи край

на всякакви съмнения.

Аз бях дърво,

преди да дойдат тези дълги зими.

Каквото в мене бе дърво,

потегли вече надалеч.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.